b'\n_START_ARTICLE_\nDookie\n_START_SECTION_\nNastanek\n_START_PARAGRAPH_\nSkupina je po uspehu underground albuma Kerplunk pritegnila pozornost velikih zalo\xc5\xbeb, \xc4\x8demur je sledil podpis pogodbe z Reprise Records, temu pa zamera takratnih obo\xc5\xbeevalcev, ker da so se prodali. Prepri\xc4\x8dal jih je predstavnik zalo\xc5\xbebe Rob Cavallo, ki je \xc5\xbee sodeloval z njihovimi kolegi v skupini The Muffs in je tudi za Dookie prevzel vlogo producenta._NEWLINE_Naslov je skraj\xc5\xa1ana razli\xc4\x8dica fraze Liquid Dookie, s \xc4\x8demer so \xc4\x8dlani skupine ozna\xc4\x8devali drisko, ki so jo pogosto dobili, ko so jedli pokvarjeno hrano na turnejah.\n_START_SECTION_\nOdziv\n_START_PARAGRAPH_\nAlbum je iz\xc5\xa1el v obdobju zatona grungea in velja za izdajo, ki je utemeljila bolj zabavlja\xc5\xa1ko in lahkotnej\xc5\xa1o pop punk sceno devetdesetih let oz. povzdignila punk rock v mainstream, vzporedno z albumom Smash skupine The Offspring, ki je iz\xc5\xa1el nekaj mesecev kasneje. Hkrati je takoj\xc5\xa1en uspeh albuma Dookie \xe2\x80\x93 do junija 1994, ko so se vrnili s promocijske turneje, je bilo prodanih 250.000 izvodov, v prvem letu po izdaji pa pribli\xc5\xbeno \xc5\xa1tirje milijoni \xe2\x80\x93 pomenil prelomnico v delovanju skupine, ki ji je obstoje\xc4\x8da baza poslu\xc5\xa1alcev obrnila hrbet. Na valu mainstream pozornosti so nato jezdile skupine, kot so Blink-182, Rancid, Fall Out Boy, Panic! at the Disco in druge, do zatona pop punka v za\xc4\x8detku 21. stoletja._NEWLINE_Melodi\xc4\x8dne skladbe in obe\xc5\xa1enja\xc5\xa1ki humor v besedilih so skupini prinesle tudi kriti\xc5\xa1ki uspeh. Z albuma je v obliki singlov iz\xc5\xa1lo pet uspe\xc5\xa1nic: \xc2\xbbLongview\xc2\xab, \xc2\xbbWhen I Come Around\xc2\xab, \xc2\xbbBasket Case\xc2\xab, \xc2\xbbWelcome to Paradise\xc2\xab\xc2\xa0in \xc2\xbbShe\xc2\xab. Skupini je leta 1995 prinesel grammyja za najbolj\xc5\xa1i alternativni album, kasneje pa so ga uredniki revije Rolling Stone uvrstili na 193. mesto svojega seznama petstotih najbolj\xc5\xa1ih albumov vseh \xc4\x8dasov.'